Photo by Markus Spiske on Unsplash  Fil-messaġġ tagħha għall-Aħħar tas-Sena u għall-20 anniversarju mit-twaqqif tal-munita ewro, il-President tal-Bank Ċentrali Ewropew (ECB) Christine Lagarde qalet li l-introduzzjoni tal-ewro għaqqad il-kontitent Ewropew u wera l-għaqda li teżisti bejn il-pajjiżi fl-Ewropa. Wara snin ta' negozjati u pjanijiet, l-ewro twaqqfet fl-1 ta' Jannar 2002 u biddlet il-muniti nazzjonali ta' 12-il pajjiż. 20 sena wara, din il-munita tintuża uffiċjalment ġo 19-il pajjiż fl-Unjoni Ewropea u pajjiżi oħra li għandhom ftehim mal-UE. F'Malta, l-ewro bdiet tintuża uffiċjalment fl-1 ta' Jannar 2008 wara l-irtirar tal-lira Maltija. "Niftakar meta kont ma' familti ġo Franza u konna ħerqana biex immorru fl-eqreb magna tal-flus biex nirċievu l-ewwel karti tal-ewro," ftakret Lagarde. Hi qalet li, grazzi għall-introduzzjoni ta' din il-munita, numru sostanzjali ta' negozji bbenifikaw minn żvantaġġi kbar li ġab magħhom is-suq tal-ewro. Skontha, bejn l-1990 u l-2002, il-kummerċ bejn il-pajjiżi Ewropew kiber b'5% imma hekk kif daħħlet l-ewro, dan kiber b'200%. Għaliha, il-kriżijiet ekonomiċi setgħu kienu ħafna agħar kieku l-Ewropa ma bdietx tuża l-ewro għaliex dan wassal biex il-kontinent kellu mezz wieħed biex jindirizza l-problemi finanzjarji. Lagarde ħabbret ukoll li se jsir xi tibdil fil-karti tal-munita u li se jikkunsidraw l-opinjoniet taċ-ċittadini Ewropew kollha. Dawn se jkunu ppubblikati fl-2024. Skont l-aħħar stħarriġ tal-Ewrobarometru, 41% taċ-ċittadini Ewropew jaħsbu fl-ewro meta ġew mistoqsija xi tfisser għalihom l-Unjoni Ewropea.